CELEX: 52020PC0279
Language: lt
Date: 2020-06-26
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Tarybos įgyvendinimo sprendimas (ES) 2018/1696 dėl Tarybos reglamento (ES) 2017/1939 14 straipsnio 3 dalyje numatytų atrankos komisijos veiklos taisyklių

EUROPOS KOMISIJA
            Briuselis, 2020 06 26
            COM(2020) 279 final
            2020/0133(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Tarybos įgyvendinimo sprendimas (ES) 2018/1696 dėl Tarybos reglamento (ES) 2017/1939 14 straipsnio 3 dalyje numatytų atrankos komisijos veiklos taisyklių
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Tarybos reglamentą (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, Taryba priėmė 2017 m. spalio 12 d., ir jis įsigaliojo 2017 m. lapkričio 20 d. 
            
            
               Pagal Tarybos reglamento (ES) 2017/1939 20 straipsnį Komisija yra atsakinga už Europos prokuratūros įsteigimą ir pradinę administracinę veiklą tol, kol Europos prokuratūra suformuos veiklos pajėgumus vykdyti savo pačios biudžetą. 
            
            
               Išankstinė Europos prokuratūros įsteigimo sąlyga yra jos narių ir darbuotojų, visų pirma Europos prokurorų, iš kurių kartu su Europos vyriausiuoju prokuroru sudaroma Europos prokuratūros kolegija, atranka ir paskyrimas. Europos prokuratūros kolegija turi priimti keletą svarbių bendro pobūdžio sprendimų, be kurių Europos prokuratūra negali pradėti savo veiklos, pavyzdžiui, priimti Europos prokuratūros vidaus darbo tvarkos taisykles ir Europos deleguotųjų prokurorų įdarbinimo sąlygas, taip pat paskirti Europos deleguotuosius prokurorus ir administracijos direktorių. 
            
            
               Tarybos reglamento (ES) 2017/1939 16 straipsnio 1 dalyje reikalaujama, kad kiekviena dalyvaujanti valstybė narė pasiūlytų tris kandidatus: a) kurie yra aktyvūs atitinkamos valstybės narės prokuratūros arba teisminių institucijų nariai; b) kurių nepriklausomumas nekelia abejonių ir c) kurių kvalifikacija atitinka paskyrimui jų atitinkamose valstybėse narėse aukštoms prokuroro ar teisėjo pareigoms eiti keliamus reikalavimus ir kurie turi atitinkamos su nacionalinėmis teisės sistemomis, finansiniais tyrimais ir tarptautiniu teisminiu bendradarbiavimu baudžiamosiose bylose susijusios praktinės patirties.
            
            
               Be to, Tarybos reglamento (ES) 2017/1939 16 straipsnio 2 dalyje nustatyta, kad Taryba, gavusi Tarybos reglamento (ES) 2017/1939 14 straipsnio 3 dalyje nurodytos atrankos komisijos motyvuotą nuomonę, atrenka vieną iš kandidatų ir paskiria jį atitinkamos valstybės narės Europos prokuroru. Jeigu atrankos komisija nustato, kad kandidatas neatitinka Europos prokuroro pareigoms eiti keliamų sąlygų, jos nuomonė Tarybai yra privaloma.
            
            
               2018 m. liepos 13 d. Taryba priėmė Tarybos įgyvendinimo sprendimą (ES) 2018/1696 dėl Tarybos reglamento (ES) 2017/1939 14 straipsnio 3 dalyje numatytų atrankos komisijos veiklos taisyklių. 
            
            
               Tų veiklos taisyklių VII taisyklės 2 dalyje nustatyta, kad atrankos komisija išklauso valstybių narių pasiūlytus kandidatus į Europos prokuroro pareigas ir parengia nuomonę apie kandidatų kvalifikaciją eiti Europos prokurorų pareigas. Atrankos komisija aiškiai nurodo, ar valstybės narės pasiūlytas kandidatas atitinka Tarybos reglamento (ES) 2017/1939 16 straipsnio 1 dalyje nustatytas sąlygas, o jei kandidatas tų sąlygų neatitinka, komisija per savo sekretoriatą paprašo atitinkamos valstybės narės pasiūlyti atitinkamą skaičių naujų kandidatų. Tada atrankos komisija išvardija kandidatus pirmumo tvarka pagal jų kvalifikaciją ir patirtį. Atrankos komisija savo nuožiūra išvardija kandidatus pirmumo tvarka, tačiau ši tvarka Tarybai nėra privaloma.
            
            
               Taikant šią taisyklę, tais atvejais, kai valstybė narė per pagrįstą laiką nepasiūlo trijų reikalavimus atitinkančių kandidatų, atrankos komisija negali pateikti Tarybai pagrįstos nuomonės dėl kandidatų, o atrankos procedūra negali būti užbaigta. Dėl to Tarybai gali nepavykti laiku paskirti tos valstybės narės Europos prokuroro, o Europos prokuratūros įsteigimas ir veiklos pradžia gali būti atidėti. 
            
            
               Pirmųjų Europos prokurorų atrankos procedūra parodė, kad valstybė narė, nustatydama ir pasiūlydama reikalavimus atitinkančius kandidatus, gali susidurti su dideliais sunkumais, o kai kuriais išimtiniais atvejais gali būti objektyviai neįmanoma per pagrįstą laiką pasiūlyti reikiamą skaičių reikalavimus atitinkančių kandidatų.
            
            
               Šio pasiūlymo tikslas – leisti atrankos komisijai pateikti Tarybai pagrįstą nuomonę tik dėl dviejų reikalavimus atitinkančių kandidatų išimtiniais ir tinkamai pagrįstais atvejais, t. y. kai yra pakankamai akivaizdu, kad valstybei narei objektyviai neįmanoma per pagrįstą laiką rasti trečio reikalavimus atitinkančio kandidato, nepaisant įdėtų visų jam atrinkti būtinų pastangų, atsižvelgiant į išimtines aplinkybes, su kuriomis susidūrė ta valstybė narė. Tokiomis aplinkybėmis atrankos komisija galėtų pateikti Tarybai savo pagrįstą nuomonę tik dėl dviejų reikalavimus atitinkančių kandidatų, o Taryba, remdamasi šia nuomone, galėtų imtis veiksmų. 
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Europos prokuratūros įsteigimas numatytas Sutarties dėl Europos Sąjungos veikimo (SESV) 86 straipsnyje. Europos prokuratūra bus pirmoji ES įstaiga, turinti įgaliojimus tirti Sąjungos finansiniams interesams kenkiančius nusikaltimus ir patraukti už juos baudžiamojon atsakomybėn – tai bus visiškai naujas subjektas Europos teisminėje erdvėje. Europos prokuratūra turėtų paskatinti nuoseklesnę ir veiksmingesnę baudžiamojo persekiojimo už ES biudžetui kenkiančius nusikaltimus politiką, todėl turėtų daugėti baudžiamojo persekiojimo atvejų, apkaltinamųjų nuosprendžių, turėtų didėti atgrasomasis poveikis ir būti susigrąžinama daugiau apgaulingai gautų Sąjungos lėšų. 
               
               
                  Pateikdama šį pasiūlymą iš dalies pakeisti Tarybos įgyvendinimo sprendimą (ES) 2018/1696, Komisija laikosi savo įsipareigojimo pagal Tarybos reglamento (EB) 2017/1939 20 straipsnį, 14 straipsnio 3 dalį ir 16 straipsnio 2 dalį. Šiuo pasiūlymu bus sudarytos sąlygos laiku atlikti būtinas Europos prokuratūros Europos prokurorų atrankos ir skyrimo procedūras ir pradėti veiklą. Todėl šis pasiūlymas visiškai atitinka galiojančias šios politikos srities nuostatas.
               
            
            
               •Suderinamumas su kitomis Sąjungos politikos sritimis
            
            
               
                  Ši iniciatyva dera su kitomis Sąjungos politikos sritimis ir teisės aktais, kuriais siekiama stiprinti Sąjungos finansinių interesų apsaugą.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
         
         
            
               •Teisinis pagrindas
            
            
               
                  Pasiūlymas grindžiamas SESV 291 straipsniu kartu su Tarybos reglamento (ES) 2017/1939 14 straipsnio 3 dalimi ir 16 straipsnio 2 dalimi. 
               
            
            
               •Subsidiarumo principas (neišimtinės kompetencijos atveju) 
            
            
               
                  Tarybos reglamento (ES) 2017/1939 14 straipsnio 3 dalyje numatytas atrankos komisijos veiklos taisykles gali priimti ir iš dalies keisti tik Sąjungos institucijos, naudodamosi įgyvendinimo įgaliojimais, todėl tai yra išimtinė kompetencija, kuriai subsidiarumo principas netaikomas.
               
            
            
               •Proporcingumo principas
            
            
               
                  Šis pasiūlymas apima tik tai, kas būtina siūlomiems tikslams pasiekti, taigi jis atitinka proporcingumo principą. Šis pasiūlymas yra tiesiogiai susijęs su Tarybos reglamento (ES) 2017/1939 įsigaliojimu ir yra itin svarbus siekiant užtikrinti greitą Europos prokuratūros įsteigimą ir jos veiklos pradžią. 
               
            
            
               •Priemonės pasirinkimas
            
            
               
                  Ši teisinė priemonė numatyta Tarybos reglamento (ES) 2017/1939 14 straipsnio 3 dalyje kartu su 16 straipsnio 2 dalimi. 
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               
                  Atsižvelgiant į tikslinį ir ribotą šio pasiūlymo pobūdį ir į tai, kad jis atitinka Komisijos įsipareigojimą pagal Tarybos reglamento 2017/1939 14 straipsnio 3 dalį kartu su 16 straipsnio 2 dalimi, ex post vertinimas, konsultacijos su suinteresuotosiomis šalimis ir poveikio vertinimas nebuvo atliekami. 
               
            
            
               4.POVEIKIS BIUDŽETUI
            
            
               
                  Pasiūlymas neturi poveikio biudžetui.  
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Dėl šios priemonės pobūdžio įgyvendinimo veiksmai nereikalingi. 
               
            
            
               •Aiškinamieji dokumentai (direktyvoms)
            
            
               
                  Aiškinamųjų dokumentų dėl šio pasiūlymo perkėlimo į nacionalinę teisę nereikia. 
               
            
            
               •Išsamus konkrečių pasiūlymo nuostatų paaiškinimas
            
            
               Šis dalinis pakeitimas leistų atrankos komisijai pateikti Tarybai pagrįstą nuomonę tik dėl dviejų reikalavimus atitinkančių kandidatų išimtiniais ir tinkamai pagrįstais atvejais, t. y. kai yra pakankamai akivaizdu, kad valstybei narei objektyviai neįmanoma per pagrįstą laiką rasti trečio reikalavimus atitinkančio kandidato, nepaisant įdėtų visų jam atrinkti būtinų pastangų, atsižvelgiant į išimtines aplinkybes, su kuriomis susidūrė ta valstybė narė. Tokiomis aplinkybėmis atrankos komisija galėtų pateikti Tarybai savo pagrįstą nuomonę tik dėl dviejų reikalavimus atitinkančių kandidatų, o Taryba, remdamasi šia nuomone, galėtų imtis veiksmų.
            
            
                
            
         
         
            
               2020/0133 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Tarybos įgyvendinimo sprendimas (ES) 2018/1696 dėl Tarybos reglamento (ES) 2017/1939 14 straipsnio 3 dalyje numatytų atrankos komisijos veiklos taisyklių
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2017 m. spalio 12 d. Tarybos reglamentą (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje
                  1
               , ypač į jo 14 straipsnio 3 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Europos prokuratūra buvo įsteigta tirti Sąjungos finansiniams interesams kenkiančias nusikalstamas veikas, vykdyti jų vykdytojų ir bendrininkų baudžiamąjį persekiojimą ir perduoti juos teismui; 
            
            
               (2)Reglamente (ES) 2017/1939 nustatyta, kad kiekvieną Europos prokurorą Taryba turi paskirti iš trijų kvalifikuotų kiekvienos valstybės narės pasiūlytų kandidatų, gavusi to reglamento 14 straipsnio 3 dalyje nurodytos atrankos komisijos pagrįstą nuomonę;
            
            
               (3)Europos prokurorų, iš kurių kartu su Europos vyriausiuoju prokuroru sudaroma Europos prokuratūros kolegija, atranka ir skyrimas yra būtina Europos prokuratūros įsteigimo sąlyga;
            
            
               (4)2018 m. liepos 13 d. Taryba priėmė Tarybos įgyvendinimo sprendimą (ES) 2018/1696 dėl Tarybos reglamento (ES) 2017/1939 14 straipsnio 3 dalyje numatytų atrankos komisijos veiklos taisyklių
                  2
               ; 
            
            
               (5)tų veiklos taisyklių VII taisyklės 2 dalyje nurodyta, kad atrankos komisija, remdamasi išvadomis, padarytomis įvertinus paraiškas ir išklausius kandidatus, turi parengti nuomonę dėl kandidatų kvalifikacijos eiti Europos prokuroro pareigas ir joje aiškiai nurodyti, ar kandidatas atitinka Reglamento (ES) 2017/1939 16 straipsnio 1 dalyje nustatytas sąlygas. Atrankos komisija turi pagrįsti savo nuomonę. Jeigu pasiūlyti kandidatai neatitinka Reglamento (ES) 2017/1939 16 straipsnio 1 dalyje nustatytų sąlygų, toje pačioje taisyklėje nurodyta, kad atrankos komisija per savo sekretoriatą turi paprašyti atitinkamos valstybės narės pasiūlyti atitinkamą skaičių naujų kandidatų;
            
            
               (6)pritaikant išimtį iš tos taisyklės atrankos komisija turėtų turėti galimybę pateikti Tarybai pagrįstą nuomonę tik dėl dviejų reikalavimus atitinkančių kandidatų, t. y. kai yra pakankamai akivaizdu, kad valstybei narei objektyviai neįmanoma per pagrįstą laiką rasti trečio reikalavimus atitinkančio kandidato, nepaisant įdėtų visų jam atrinkti būtinų pastangų, atsižvelgiant į išimtines aplinkybes toje valstybėje narėje. Tokiu atveju atrankos komisija turėtų turėti galimybę pateikti Tarybai savo nuomonę dėl dviejų reikalavimus atitinkančių kandidatų, o Taryba gali pradėti paskyrimo procedūrą remdamasi tik dviejų reikalavimus atitinkančių kandidatų sąrašu;
            
            
               (7)todėl Tarybos įgyvendinimo sprendimas (ES) 2018/1696 turėtų būti atitinkamai iš dalies pakeistas;
            
            
               (8)siekiant užtikrinti, kad Europos prokuratūra laiku pradėtų savo veiklą, šis įgyvendinimo reglamentas turėtų įsigalioti kitą dieną po jo paskelbimo,
            
            
            
               PRIĖMĖ ŠĮ SPRENDIMĄ: 
            
            
               1 straipsnis
            
         
         
            
               Tarybos įgyvendinimo sprendimo (ES) 2018/1696 dėl Tarybos reglamento (ES) 2017/1939 14 straipsnio 3 dalyje numatytų atrankos komisijos veiklos taisyklių priedo VII taisyklės 2 dalyje po antros pastraipos pridedama ši pastraipa:
            
            
               „Išimties tvarka, kai yra pakankamai akivaizdu, kad valstybei narei objektyviai neįmanoma per pagrįstą laiką rasti trečio reikalavimus atitinkančio kandidato, nepaisant įdėtų visų jam atrinkti būtinų pastangų ir atsižvelgiant į išskirtines aplinkybes toje valstybėje narėje, atrankos komisija, pasikonsultavusi su atitinkama valstybe nare ir pateikusi pakankamai priežasčių, gali pateikti Tarybai savo pagrįstą nuomonę tik dėl dviejų reikalavimus atitinkančių kandidatų.“ 
            
            
               2 straipsnis
            
            
               Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 283, 2017 10 31, p. 1.
               
               
                  
                     (2)
                  
                        OL L 282, 2018 11 12, p. 8–12.